-----------------------------------------------------------------------
  รายงานของคณะกรรมการตรวจสอบ

  -----------------------------------------------------------------------

คณะกรรมการตรวจสอบของบริษัท ธนูลักษณ์ จำกัด (มหาชน) ประกอบด้วยกรรมการอิสระจำนวน 3
ท่าน ซึ่งเป็นผู้ทรงคุณวุฒิ มีประสบการณ์และคุณสมบัติครบถ้วนตามที่คณะกรรมการกำกับตลาดทุนกำหนด
โดยมี นายผดุง เตชะศรินทร์ เป็นประธานคณะกรรมการตรวจสอบ นายวันชัย อ่ำพึ่งอาตม์ และ
รองศาสตราจารย์นเรศร์ เกษะประกร เป็นกรรมการตรวจสอบ
คณะกรรมการตรวจสอบได้ปฏิบัติหน้าที่ตามขอบเขตที่คณะกรรมการบริษัทได้มอบหมายให้กำกับดูแลตามกฎบัตรว่าด้วยคณะกรรมการตรวจสอบ

ในรอบปีบัญชี 2552 ที่ผ่านมา คณะกรรมการตรวจสอบได้จัดให้มีการประชุมรวม 12 ครั้ง กรรมการ
ทั้ง 3 ท่าน เข้าร่วมประชุมด้วยทุกครั้ง นอกจากนี้ทุกระยะ 3 เดือน
ได้มีการประชุมร่วมกับฝ่ายจัดการรวม 4 ครั้ง
เพื่อหารือและแลกเปลี่ยนข้อคิดเห็นที่เกี่ยวข้องกับการดำเนินงานของบริษัท
ทั้งนี้คณะกรรมการตรวจสอบได้รายงานผลการปฏิบัติงานและข้อเสนอแนะต่างๆ
ต่อคณะกรรมการบริษัทเป็นประจำทุกไตรมาส ซึ่งพอสรุปสาระสำคัญในการปฏิบัติงานได้ดังนี้

-   การสอบทานงบการเงิน

คณะกรรมการตรวจสอบได้สอบทานงบการเงินรายไตรมาสและงบการเงินประจำปี 2552 ของบริษัท
ธนูลักษณ์ จำกัด (มหาชน) พร้อมทั้งงบการเงินรวม
เพื่อให้มั่นใจว่างบการเงินดังกล่าวได้จัดทำขึ้นอย่างถูกต้องตามมาตรฐานบัญชีที่รับรองทั่วไป
มีการเปิดเผยข้อมูลครบถ้วน เพียงพอและทันเวลา นอกจากนี้ได้เชิญผู้สอบบัญชีมาร่วมประชุม 1 ครั้ง
เพื่อหารือในประเด็นเกี่ยวกับการปฏิบัติงานตรวจสอบรวมทั้งคำแนะนำต่าง ๆ
ตลอดจนความสะดวกในการปฏิบัติหน้าที่ด้วย

-   การสอบทานและการกำกับดูแลกิจการที่ดี

คณะกรรมการบริษัทได้มีการทบทวนหลักการกำกับดูแลกิจการที่ดี ซึ่งประกอบด้วยการกำกับดูแลกิจการ
จริยธรรมธุรกิจ และจรรยาบรรณพนักงาน
คณะกรรมการตรวจสอบเห็นว่านโยบายดังกล่าวมีความเหมาะสมกับการดำเนินธุรกิจของบริษัท
โดยกำหนดให้พนักงานยึดถือปฏิบัติอย่างจริงจัง เพื่อสร้างความเชื่อมั่นให้กับผู้มีส่วนเกี่ยวข้องทุกฝ่าย

-   การบริหารความเสี่ยง

คณะกรรมการบริหารได้สอบทานการบริหารความเสี่ยงของบริษัท
โดยจัดให้มีการรายงานการบริหารความเสี่ยงอย่างสม่ำเสมอ
เพื่อให้มีความมั่นใจว่าบริษัทได้มีการบริหารความเสี่ยงอย่างมีประสิทธิภาพให้ความเสี่ยงลดลงอยู่ในระดับที่ยอมรับได้
คณะกรรมการตรวจสอบมีความเห็นว่าบริษัทมีการบริหารความเสี่ยงที่เพียงพอและมีประสิทธิผล

-   การดูแลระบบควบคุมภายใน

บริษัทให้ความสำคัญต่อระบบควบคุมภายใน
โดยจัดให้มีการสอบทานและประเมินผลระบบควบคุมภายในอย่างสม่ำเสมอจากการติดตามผลการปฏิบัติงาน
คณะกรรมการตรวจสอบเห็นว่าระบบควบคุมภายในมีความเหมาะสมเพียงพอ
รวมทั้งให้ความเห็นชอบต่อแผนงานตรวจสอบประจำปี
รายงานผลการตรวจสอบและติดตามการปรับปรุงการปฏิบัติงานตามที่ผู้ตรวจสอบภายในตรวจพบพร้อมกับให้ข้อสังเกตเพื่อเป็นประโยชน์ในการดำเนินการ

-   การกำกับดูแลการปฏิบัติตามกฎหมายที่เกี่ยวข้องกับธุรกิจ

คณะกรรมการตรวจสอบได้พิจารณาผลการสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์และคณะกรรมการกำกับตลาดทุน
รวมทั้งกฎหมายที่เกี่ยวข้องกับการดำเนินธุรกิจเห็นว่ามีการปฏิบัติตามกฎหมายและข้อกำหนดที่เกี่ยวข้องอย่างถูกต้อง

-   การกำกับดูแลรายการที่อาจมีความขัดแย้งทางผลประโยชน์

คณะกรรมการตรวจสอบ ได้สอบทานรายการระหว่างกันของบริษัทกับบริษัทในกลุ่ม
รายการระหว่างกลุ่มธุรกิจ เพื่อให้มั่นใจว่าบริษัทได้ดำเนินการตามเงื่อนไขปกติธุรกิจ
รวมทั้งมีการเปิดเผยข้อมูลอย่างครบถ้วนและเพียงพอ

-   การพิจารณาแต่งตั้งผู้สอบบัญชี ประจำปี 2553

คณะกรรมการตรวจสอบได้พิจารณาและเสนอขอความเห็นชอบจากคณะกรรมการบริษัทเพื่อเสนอผู้ถือหุ้นให้อนุมัติแต่งตั้ง
นายอนุสรณ์ เกียรติกังวาฬไกล ผู้สอบบัญชีรับอนุญาตเลขที่ 2109 หรือ นางขวัญใจ
เกียรติกังวาฬไกล ผู้สอบบัญชีรับอนุญาตเลขที่ 5875 แห่งสำนักงานบริษัท เอเอสวี แอนด์
แอสโซซิเอทส์ เป็นผู้สอบบัญชีสำหรับปี 2553 โดยกำหนดค่าตอบแทนจำนวนเงิน 860,000 บาท
ซึ่งอยู่ในเกณฑ์ที่เหมาะสมและยอมรับได้

วันที่ 24 กุมภาพันธ์ 2553

ในนามของคณะกรรมการตรวจสอบ

ผดุง เตชะศรินทร์

(นายผดุง เตชะศรินทร์)

ประธานคณะกรรมการตรวจสอบ

  -----------------------------------------------------------------------
  11. การควบคุมภายใน

  -----------------------------------------------------------------------

บริษัทให้ความสำคัญกับระบบควบคุมภายใน
โดยกำหนดให้มีการพัฒนาระบบควบคุมภายในอย่างต่อเนื่อง ทั้งด้านองค์กรและสภาพแวดล้อม
การบริหารความเสี่ยง กิจกรรมควบคุม ระบบสารสนเทศและการสื่อสาร
รวมทั้งการติดตามและประเมินผล มีการจัดโครงสร้างองค์กรที่เหมาะสมต่อการแข่งขันในปัจจุบัน
มีการแบ่งแยกหน้าที่ความรับผิดชอบที่ชัดเจน มีระบบการกำกับดูแลกิจการที่ดี
และจัดทำระเบียบแนวปฏิบัติและคู่มือดำเนินการที่สอดคล้องกับสภาพแวดล้อมที่เปลี่ยนแปลงไปอย่างต่อเนื่อง

คณะกรรมการบริษัทและคณะกรรมการตรวจสอบมีความเห็นว่า ในรอบปี 2552
ระบบควบคุมภายในของบริษัท และบริษัทย่อยมีความเพียงพอเหมาะสมกับการดำเนินธุรกิจในปัจจุบัน